VENDIM
Nr. 313, datë 27.4.2016

PËR DISA NDRYSHIME DHE SHTESA NË VENDIMIN NR. 575, DATË 10.7.2013, TË KËSHILLIT TË MINISTRAVE, “PËR MIRATIMIN E RREGULLAVE PËR VLERËSIMIN DHE DHËNIEN ME KONCESION/PARTNERITET PUBLIK PRIVAT”

Në mbështetje të nenit 100 të Kushtetutës dhe të neneve 16, pika 5, 21, pika 2, 24, pika 5, 25, pika 7, e 42, pika 3, të ligjit nr. 125/2013, “Për koncesionet dhe partneritetin publik privat”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

 Në tekstin “Rregullat për vlerësimin dhe dhënien me koncesion/partneritet publik privat”, miratuar me vendimin nr. 575, datë 10.7.2013, të Këshillit të Ministrave, bëhen këto ndryshime dhe shtesa:
1. Titulli i kreut II ndryshohet dhe zëvendësohet me “Rregulla të veprimeve për dhënien me koncesion/partneritet publik privat”.
2. Neni 3 riformulohet, si më poshtë vijon:
 
“Neni 3
Identifikimi i projekteve të mundshme të koncesionit/PPP
 
1. Autoriteti kontraktues, sipas fushës së veprimtarisë që mbulon, bën identifikimin dhe shqyrtimin e projektit të koncesionit/PPP.
2. Bazuar në dispozitat e nenit 17 të ligjit, pikënisja e identifikimit të një projekti të mundshëm të koncesionit/PPP mund të jetë:
a) procesi i planifikimit kombëtar, rajonal/lokal apo në nivel sektori;
b) analiza e gjendjes infrastrukturore, identi-fikimi i mungesave të shërbimeve dhe/ose nevojave të investimit; 
c) projektide të nxitura nga prioritetet e poli-tikave.
3. Për shqyrtimin dhe dhënien e koncesionit/ PPP, referuar nenit 18 të ligjit, autoriteti kontraktues ngre komisionin e koncesionit/PPP, duke kërkuar caktimin e të paktën dy anëtarëve nga Agjencia e Trajtimit të Koncesioneve. Kërkesa për caktimin e anëtarëve shoqërohet me një infor-macion të detajuar për projektin. 
4. Komisioni i koncesionit/PPP përgatit një raport përmbledhës i cili përqendrohet veçanërisht në aspekte të domosdoshmërisë e të përshtat-shmërisë së idesë së projektit dhe merr parasysh një gamë të gjerë të alternativave të realizimit. Ai duhet të përmbajë të paktën:
a) përshkrimin e situatës aktuale, vlerësimin e të metave kryesore apo të hapësirave të zhvillimit, kontekstin e përmirësimit dhe, nëse është e përshtatshme, një pasqyrë të tregut;
b) parashikimet afatmesme dhe afatgjata të nevojave;
c) përshkrimin e përgjithshëm të projektit;
ç) legjislacionin që rregullon objektin e fushës së investimit;
d) në rastin e një projekti që përfshin kryerjen e një funksioni institucional, natyrën e funksionit institucional në fjalë dhe masën në të cilën ky funksion institucional, si ligjërisht ashtu edhe nga natyra e tij, mund të kryhet nga një palë private;
dh) 	në rastin e një projekti që përfshin përdorimin e pronës shtetërore, një përshkrim të pronës shtetërore në fjalë, përdorimet, nëse ka, subjekt i të cilave është aktualisht një pronë e tillë shtetërore, dhe një përshkrim të llojeve të përdorimit, në të cilat mund të përfshihet ligjërisht një subjekt privat;
e) përfitimet strategjike dhe operacionale që priten nga projekti;
ë)	 bashkërendimin me politikat e përgjithshme të investimeve sektoriale apo rajonale;
f) skenarët teknikë dhe ekonomikë, me anë të të cilëve mund të arrihen objektivat e projektit;
g) vlerësimet paraprake të kostos së projektit dhe të qëndrueshmërisë financiare;
gj)	 analizën paraprake financiare dhe/ose eko-nomike bazuar në informacionet në dispozicion;
h) alternativat e alokimit të riskut financiar, teknike dhe operacionale ndërmjet palës publike dhe subjektit privat;
i) konkluzionet e rekomandimet e zbatimit të mundshëm dhe rregullimet operacionale për projektin/projektet e mundshme, duke përfshirë modelet e zbatueshme/të përshtatshme të partne-ritetit publik privat;
j) propozimin për dhënien e pikëve bonus në bazë të rezultateve teknike dhe financiare për propozimet e pakërkuara.
5. Autoriteti kontraktues, bazuar në raportin përmbledhës të hartuar nga komisioni i koncesionit/PPP, me vendim përcakton:
a) shtyrjen ose refuzimin e plotë të zbatimit të projektit. Bazat për ndërprerjen mund të përbëhen nga provat thelbësore të mungesës së mundshme të fizibilitetit të projektit/alternativave që janë analizuar. Prova të tilla krijohen në bazë të krahasimeve paraprake të përfitimeve dhe kostove të përdoruesve, të informacionit për mungesën e fizibilitetit/përshtatshmërisë financiare apo të konkluzionit se objekti në përgjithësi nuk është i nevojshëm; 
b) vazhdimin e procedurave me përgatitjen e studimit të fizibilitetit;
c) kthimin për plotësim të propozimit të pakërkuar, për shkak se nuk është paraqitur sipas formave të kërkuara në nenin 10 të këtyre rregullave. Në këtë rast, propozuesi ka afat 30 ditë nga data e kthimit të propozimit për ta plotësuar atë.”.
3. Në nenin 4 bëhen ndryshimet e mëposhtme:
a) Pikat 2 dhe 3 riformulohen, si më poshtë vijon:
“2. Në studimin e fizibilitetit, ku do të detajohet informacioni i përfshirë në raportin përmbledhës, përcaktohen veçoritë kryesore të projektit, bazuar në analizën teknike, ekonomike e financiare, analizën e ndikimit mjedisor e social, si dhe në analizimin e faktit nëse projekti i hartuar si një koncesion/PPP është ekonomikisht më i favor-shëm, krahasuar me alternativën e prokurimit tradicional.
3. Studimi i fizibilitetit hartohet nga komisioni i koncesionit/PPP brenda 60 ditëve pune, nga data e krijimit të këtij komisioni, ndërsa në rastet e koncesioneve/partneritetit publik privat për HEC-et, ky afat fillon sipas përcaktimit të paragrafit të dytë dhe mund të shtyhet jo më shumë se 30 ditë pune, për shkaqe të kompleksitetit të projektit.
Studimi i fizibilitetit për koncesionet/PPP për HEC-et hartohet nga komisioni i koncesionit/PPP, pas marrjes së oponencës teknike shtetërore nga strukturat përgjegjëse të ngarkuara për të bërë këtë oponencë.”.
	b) Pika 4 shfuqizohet.
4. Në nenin 8 bëhen ndryshimet e mëposhtme:
a) Titulli i nenit 8 ndryshohet dhe zëvendësohet me “Arsyetimi i vendimit të koncesionit/PPP”.

b) Paragrafi i parë, i pikës 1, riformulohet, si më poshtë vijon:
 “Nëse është konfirmuar leverdia dhe qëndrueshmëria e projektit sipas analizave të ndërmarra në përputhje me nenet 3 deri 7, komisioni i koncesionit/PPP vazhdon me arsye-timin e vendimit për të përcaktuar nëse forma koncesion/PPP duket si modeli më i përshtatshëm për zbatimin e projektit.”.
c) Pika 2 shfuqizohet.
5. Pika 2, e nenit 9, riformulohet, si më poshtë vijon:
“2. Paraqitja e studimit të fizibilitetit bëhet sipas formularit standard, i cili hartohet nga Njësia e Trajtimit të Koncesioneve/PPP (ATRAKO) dhe publikohet në faqen zyrtare të saj.”.
6. Në pikën 3, të nenit 10, bëhen ndryshimet e mëposhtme:
a) Shkronja “a” shfuqizohet.
b) Shkronja “b” riformulohet, si më poshtë vijon:
 “b) formë të zhvilluar me analiza teknike, ekonomike dhe financiare, sipas nenit 11 të këtyre rregullave;”.
7. Neni 11 riformulohet, si më poshtë vijon:

“Neni 11
Propozimi i pakërkuar në formë të zhvilluar

Propozimi i pakërkuar, i paraqitur në këtë formë, përmban:
a) përshkrimin e situatës aktuale, vlerësimin e të metave kryesore, kontekstin e zhvillimit dhe, nëse është e përshtatshme, një panoramë të tregut;
b) parashikimet afatmesme dhe afatgjata të nevojave;
c) përshkrim të përgjithshëm të projektit;
ç) përfitimet strategjike dhe operacionale që priten nga projekti;
d) bashkërendimin me politikat e investimeve të përgjithshme, sektoriale apo rajonale;
dh) analizat teknike, sipas nenit 5 të këtyre rregullave;
e) ndikimet mjedisore dhe sociale, sipas nenit 6, të këtyre rregullave;
ë) 	analizat ekonomike dhe financiare, sipas nenit 7 të këtyre rregullave.”.
8. Neni 12 riformulohet, si më poshtë vijon:



						“Neni 12
Raporti përmbledhës i propozimit të pakërkuar

1. Komisioni i koncesionit/PPP harton raportin përmbledhës në të cilin verifikon plotësimin e kushteve të parashikuara në nenin 10 dhe se dokumentacioni i paraqitur është i plotë e në përputhje me nenin 11 të këtyre rregullave. Në raport përcaktohet nëse:
a) objektivat e projektit janë të përcaktuar qartë dhe të arritshëm;
b) objektivat e projektit i shërbejnë interesit publik dhe përshtaten brenda prioriteteve strategjike të autoritetit kontraktues;
c) nuk ka pengesa ligjore ose kufizime për zbatimin e projektit dhe/ose për të hyrë në një kontratë koncesioni/PPP;
ç) 	projekti mund të zbatohet siç është planifikuar, duke përdorur teknologjitë e propozuara dhe pa rreziqe të paarsyeshme teknike;
[bookmark: _GoBack]d) projekti duket të ketë qëndrueshmëri ekonomike;
dh)	 projekti duket të jetë në gjendje të tërheqë garantuesit/mbështetësit financiarë, duke siguruar kthimin e arsyeshëm financiar;
e) niveli i propozuar i alokimit të riskut nga subjektet e sektorit publik dhe privat është racional dhe i arsyeshëm;
ë)	 mbështetja e duhur financiare mund të përshtatet brenda buxhetit të kufizuar dhe detyrimeve të tjera fiskale.
2. 	Gjatë periudhës së përgatitjes së raportit përmbledhës, autoriteti kontraktues mund të kërkojë informacione shtesë nga propozuesi.
3. Bazuar në raportin përmbledhës, autoriteti kontraktues vendos:
a) të kthejë për plotësim propozimin e pakërkuar, për shkak se nuk është paraqitur sipas formave të kërkuara në nenin 10 të këtyre rregullave. Në këtë rast, propozuesi ka afat 30 ditë nga data e kthimit të propozimit për të plotësuar atë. 
b) të pranojë propozimin dhe të vazhdojë hartimin e studimit të fizibilitetit;
c) të refuzojë propozimin dhe të heqë dorë nga zbatimi i projektit. Bazat për ndërprerjen mund të përbëhen nga provat thelbësore të mungesës së mundshme të fizibilitetit të projektit/alternativave që janë analizuar. Prova të tilla krijohen në bazë të krahasimeve paraprake të përfitimeve dhe kostove të përdoruesve, të informacionit për mungesën e fizibilitetit/përshtatshmërisë financiare apo të konkluzionit se objekti në përgjithësi nuk është i nevojshëm.
Në të gjitha rastet e sipërpërmendura autoriteti kontraktues i komunikon me shkrim propozuesit vendimin e marrë.”. 
9. Në nenin 13 bëhen ndryshimet e mëposhtme:
a) Në pikën 1, togfjalëshi “autoriteti kontrak-tues” zëvendësohet me “komisioni i koncesionit/ PPP”.
b) Pika 2 riformulohet, si më poshtë vijon:
“2. Komisioni i koncesionit/PPP mund të përdorë të gjitha ose një pjesë të informacionit të propozimit të pakërkuar për të hartuar studimin e fizibilitetit.”
c) Pika 6 riformulohet, si më poshtë vijon:
 “6. Afati për përfundimin e studimit të fizibilitetit, në rastin e një propozimi të pakërkuar, është jo më shumë se 60 ditë pune nga data e krijimit të komisionit të koncesionit/PPP dhe mund të shtyhet jo më shumë se 30 ditë pune për shkaqe të kompleksitetit të projektit.”.
ç) Pika 7 shfuqizohet.
10. Neni 15 riformulohet, si më poshtë vijon:

“Neni 15
Dhënia e bonusit

1. Në rast pranimi të një propozimi të pakërkuar, propozuesit i jepet një bonus për rezultatin tekniko-financiar të arritur gjatë procedurës konkurruese deri në një maksimum prej 10% të pikëve totale të garës.
2. Këshilli i Ministrave, në bazë të propozimit të autoritetit kontraktues, miraton me vendim pikët që i jepen si bonus për propozuesin.”.
11. Neni 16 shfuqizohet.
12. Në nenin 18, të kreut IV, bëhen ndryshimet e mëposhtme:
a) Në pikën 1, togfjalëshi “neni 18” zëvendë-sohet me “neni 19”.
b) Në pikën 3, togfjalëshi “45 ditë” zëvendë-sohet me “40 ditë” .
13. Në nenin 19 bëhen ndryshimet e mëposhtme:
a) Pika 1 riformulohet, si më poshtë vijon:
 “1. Kërkesa për miratimin e Ministrisë së Financave shoqërohet me studimin e fizibilitetit të zhvilluar plotësisht, duke përfshirë arsyetimin e vendimit për dhënien me koncesion/PPP, analizat e riskut, informacionin për projektet ekzistuese të koncesioneve/PPP dhe angazhimeve buxhetore që rrjedhin prej tyre.”.
b) Pika 5 shfuqizohet.
14. Pika 2, e nenit 20, riformulohet, si më poshtë vijon:
“2. Për kryerjen e detyrave të përshkruara në pikën 1, Ministria e Financave merr parasysh sa më shumë që të jetë e mundur raportet e përshkruara në studimin e fizibilitetit.”.
15. Pika 3, e nenit 23, riformulohet, si më poshtë vijon:
“3. Përveç përshkrimit dhe dokumentacionit të përmendur në pikën 2, të këtij neni, autoriteti kontraktues dorëzon një raport cilësor dhe sasior risku dhe një raport mbi implikimet fiskale vjetore të drejtpërdrejta dhe/ose të pritshme të ndryshimeve gjatë kohëzgjatjes së kontratës, përfshirë një përshkrim të burimeve të financimit për shërbimin e detyrimeve të drejtpërdrejta, duke përfshirë, por pa u kufizuar në pagesat e tarifave vjetore të disponueshmërisë si dhe garancitë.”.
16. Neni 24 riformulohet, si më poshtë vijon:

“Neni 24
Dokumentet e tenderit

1. Njësia e Trajtimit te Koncesioneve, (ATRAKO) bashkërendon punën me Agjencinë e Prokurimit Publik për hartimin e setit të doku-menteve standarde të procedurës së koncesioneve/ PPP-ve dhe i dërgon për publikim në APP. 
2. Komisioni i koncesionit/PPP harton dokumentet e tenderit në përputhje me setin e dokumenteve standarde të procedurës së koncesionit/PPP dhe dispozitave përkatëse të ligjit për koncesionet dhe partneritetin publik privat.”.
17. Pas pikës 8, të nenit 25, shtohen pikat 9 dhe 10, me këtë përmbajtje:
“9. Në rastin kur operatori ka përfituar bonus për propozimin e pakërkuar, pikët e bonusit do t’i llogariten operatorit ose bashkimit të përkohshëm të operatorëve ku ai bën pjesë. 
10. Në rastet kur dy ose më shumë operatorë kanë përfituar bonus për propozimin e pakërkuar të paraqitur bashkërisht, pikët bonus nuk i llogariten secilit prej tyre, nëse marrin pjesë individualisht në garë.”.
18. Vendimi nr. 576, datë 10.7.2013, i Këshillit të Ministrave, “Për miratimin e rregullave për identifikimin, vlerësimin dhe dhënien e konce-sioneve për hidrocentralet”, shfuqizohet.
19. Ngarkohen të gjitha institucionet qendrore dhe vendore për zbatimin e këtij vendimi. 
Ky vendim hyn në fuqi pas botimit në “Fletoren zyrtare”.

